Ekitongole ekiwooza ky’omusolo ekya Uganda Revenue Authority (URA) kiwabudde abasuubuzi okufaayo Okukuuma ebiwandiiko kwebaddukanyiza business zabwe, kibayambe okusasula omusolo omutuufu baleme okutataganyizibwa.
Babadde basomesa abasuubuzi mu district ye Mityana ku nsasula y’omusolo empya nga bakozesa Tax Identification Number(TIN), bakungaanidde ku Kolping Hotel mu kibuga Mityana.
Susan Makula Sandra omukungu okuva mu URA ettabi erye Mityana agambye nti ebitabo ebyo byebibayamba okugereka obulungi omusolo nga tebakaluubiriziddwa.
Agambye nti omusuubuzi naye asobola n’okwegerekera omusolo okusinziira kunyingizaaye, URA nejja kutereezabutereeza bwesanga nga waliwo ebiba bibulamu naddala bwaba yegerekede mungi oba mutono.
Kalabaalaba wa URA mu district ye Mityana, Kassanda ne Gomba Edwin Muwanga agambye nti abakola ebyokunywa omuli amazzi, omubisi n’ebyokunywa ebirala balina okutuukiriza ebisaanyizo byonna awatali kwekwasa kintu kyonna, nti abataabituukirize berinde okuwa engassi etandikira mu bukadde 50 okudda waggulu singa bakwatibwa.
Abamu ku basuubuzi abetabye mumusomo guno nga bakulembeddwamu Wasswa Wilson ssentebe wa NRM mugombolola Maanyi mu Ssaza Busujju bagamba nti URA eddimu ekyalina eddimu ddene okwongera okusomesa abasuuubuzi nga beyambisa emikutu gy’amawulire.
Bisakiddwa: Alice Naggirinya
lug_Latn lug_Latn lug_Latn lug_Latn lug_Latn lug_Latn ind_Latn